Ariake (Kōtō)

Ariake () on Tokion kaupunginosa Kōtōn erillisalueella. Se sijaitsee erillisalueen eteläosassa Tokionlahden rannan täyttömaalla. Lännessä se rajautuu Aomin ja Daiban kaupunginosiin eli Odaiban viihdealueeseen. Ariakea on kehitetty voimakkaasti 1960-luvulta lähtien: alueelle on rakennettu muun muassa asuntoja, urheilutoimintoja ja Tokion kansainvälinen näyttelykeskus eli Tokyo Big Sight.
Ariaken kaupunginosan pinta-ala on 3,49 neliökilometriä, ja se jakautuu neljään osa-alueeseen, jotka on numeroitu Ariake 1-chōme–Ariake 4-chōme. Niissä on yhteensä 13 583 asukasta (joulukuussa 2023). Kaupunginosan väestötiheys on siten noin 3 900 asukasta neliökilometrillä. Valtaosa väestöstä on keskittynyt Ariake 1-chōmen osa-alueelle.
Historia.
Ariake sijaitsee Tokionlahden täyttömaa-alueella nro. 10. Alueelle muodostettiin kaupunginosa vuonna 1955, ja nykyisen nimensä, joka tarkoittaa aamuruskoa, se sai vuonna 1968. Ariakea on kehitetty 1960-luvulta lähtien, mutta sen luonne oli pitkään teollinen ja väljä: siellä sijaitsi esimerkiksi Shinonomen lentokenttä vuoteen 1980 saakka. Osaa alueesta käytettiin puolestaan Shinonomen golfkenttänä vuoteen 1981 asti.
1980-luvulta lähtien Ariakea on rakennettu Tokionlahden rannan aluekeskussuunnitelman pohjalta. 1990-luvun puolivälissä kaupunginosaa palvelemaan valmistuivat Yurikamome-metrolinja ja maanalainen Rinkai-rautatielinja, jotka vauhdittivat alueen kehitystä. Vuonna 1996 Ariakeen avattiin Tokion kansainvälinen kokouskeskus eli Tokyo Big Sight, pääkaupunkialueen suurimpiin kuuluva messukeskus. Suurimittakaavaisten urheilu- ja kokouskeskusten lisäksi Ariakeen on rakennettu asuntoja, toimitilaa ja kaupallisia toimintoja.
Kaupunkikuva ja rakennukset.
Ariake sijaitsee kahdella Tokionlahden saarella Kōtōn lounaisosassa. Idässä se rajautuu Shinonomen kaupunginosaan; muut naapurikaupunginosat ovat vesialueiden takana. Niihin kuuluvat lännessä Kōtōn erillisalueen Aomi ja Minaton erillisalueen Daiba sekä pohjoisessa Kōtōn Toyosu. Tokion kaupunkimoottoritie jakaa kaupunginosan etelä- ja pohjoisosaan.
Tokion kansainvälinen kokouskeskus eli Tokyo Big Sight käsittää laajan alueen Ariaken eteläosassa. Sen lisäksi kaupunginosassa on monia suurimittakaavaisia urheilutoimintoja, kuten 48 tenniskenttää käsittävä Ariaken tennispuisto ja vuonna 1987 sen yhteyteen avattu Ariake Coliseum -areena. Vuoden 2020 kesäolympialaisten lentopallo-otteluita varten Ariakeen valmistui 15 000 katsojan Ariake Arena. Kaupunginosan muihin rakennuksiin kuuluvat esimerkiksi Ariaken syöpäsairaala, Tokyo Fashion Town -kompleksi ja Ariake Garden -ostoskeskus. Kaupunginosassa on myös Tokion prefektuurin vesitiedemuseo ("mizu no kagakukan").
Asuntojen, kaupallisten toimintojen ja viihteen lisäksi Ariakessa toimii edelleen puuteollisuuden yrityksiä ja logistiikkaa. Kaupunginosassa on myös laivaterminaali. Ariaken itäosassa on alue, jonka on tarkoitus toimia logistisena keskuksena luonnonkatastrofin yhteydessä.
Liikenne.
Ariaken kaupunginosaa palvelevat Yurikamome-automaattimetro, jolla on alueella kolme asemaa, ja Tōkyō rinkai kōsokutetsudō -rautatieyhtiön Rinkai-linja. Rinkai-linja pysähtyy Kokusai-tenjijōn asemalla, jolta on vaihtoyhteys Yurikamome-metron Ariaken asemalle. Yurikamomen muita asemia ovat Ariake tennis no mori ja Tokyo Big Sight. Ariakessa sijaitsee myös Yurikamome-metron varikko.
Ariaken läpi itä–länsisuunnassa kulkee Tokion pääkaupunkimoottoritien Wangan-linja eli Tokionlahden rannikkoa seuraileva tie, joka liittää yhteen lahden rannalle rakennettuja alueita. Useat sillat liittävät Ariaken läheisiin Tokionlahden saariin ja Tokion keskustan suuntaan.